Wir, die èpptissin und dˀ covent gemeinlich des gotzhus ze Kùngesvelt, Sant Claren ordens, gelegen in Costentzˀ bistuͦm, tuͦnt kunt mit dissem brief allen den, die in ansechent odˀ hoͤrent
lessen, als der erbˀ hˀr, her Hans Bernschenkel von Waltzhuͦt, ze dissen zitten caplan und lùp̄stˀ ùnsser kilchen ze Toggˀen gen Waltzhuͦt, fùr offen gericht kemē ist mit sinem
bruͦdˀ und wissenthafften vogt, Heinrich Bernschenkel, und hàt da vor gericht disz nach geschriben ordnung geschaffet un̄ volfuͤret. also wenne dˀ vorgn̄ hˀ Hans Bernschenkel von todes wegen abgat aldˀ sus mit dem leben dennen schiede, dz denne disse nachgeschribne stuk un̄ guͦtˀ einem andˀ lùpriestˀ, der je ze Toggˀen nach im lùp̄stˀ ist odˀ
wirt, mit vollem rechtem volgen un̄ werden und beliben sont des ersten dz hus, dz da stat und gelegen ist ze Toggˀ uff dˀ widme, da die Mandachˀ etwenne uff gesessen waren, dz
selb hus dˀ obgen̄ hˀr Hans Bernschenkel von nùwen uff gebuwen hat, dˀ gart nebent dem hus mit dˀ schùr und die matt, vor dem hus gelegen, mit allem infang und
zuͦ gehoͤrd, so die selb widem begriffen hat un̄ ir von alltˀ zuͦ gehoͤrt, und dar zuͦ ein wingartlin, dz dem obgn̄ hˀ Hans Bernschenkel vor zitten dur gottes willen geben
wart, dz gelegen ist an dem Toggˀberg, by hˀ Heͣnmans von Rinach reben und etwenn dˀ Kuͦntzin von Toggˀen wz, also dz ein jegklich lùpristˀ, dˀ nach im uff dˀ obgn̄ kilchen
ze Toggˀen je lùpristˀ ist und wirt, die vorgn̄ guͤttˀ inhabn̄, nutzzen und niessen sol ze ende siner wil in aller dˀ wise und in dem rechten als si dˀ obgn̄ hˀr Hans
Bernschenkel by sinen zitten innegehept und genossen haͤt. doch sol ein jegklich lùp̄stˀ, dˀ nach im ze Toggˀen lùp̄stˀ ist und wird, ùns und dem obgē ùnssˀm gotzhus
und unssˀn nachkom̄ von dˀ vorgn̄ widem alle jar ze rechtem zins geben und weren drye mùt roggen und zechen schilling phenning gewonlichˀ mùntz und ein
huͦn und nùt me, und sol denne von ùns und unsˀn nachkom̄ und von menlichem ledig und unbekùnbˀt sin. es sol ouch ein jeglich lùpriestˀ, der uff dˀ obgn̄
kilchen ze Toggˀen lùp̄stˀ ist und wirt, des obgn̄ hˀ Hans Bernschenkels, sines vatters und sinˀ muͦttˀ, aller sinˀ vordren und nachkom̄ jarzit begaͤn uff die
zitt, als die jarzit gevallent und als dz jarzit buͦch ze Togerrē wist, jerlich mit zwen erbˀn priestˀ. und soͤnd die selbē drye priestˀ an des jarzit abent ein
vigily singē und mornend drye messe haben von den selen und sol dˀ lùp̄stˀ dz nachtmal und mornendes den inbis den zwein pristˀ und dem sigristen
erberlich ✳ geben. und weˀ dz ein lùp̄stˀ, dˀ je ze Togˀen lùp̄stˀ ist odˀ wirt, die jarzit nùt also erbˀlich und ordenlich begieng, als vor ist bescheiden, der sol dem obgn̄
unsˀm gotzhus ze Kùngsvelt vˀvallen sin un̄ geben ein mùt kernē und dˀ egn̄ ùnsser kilchen ze Togˀen ein halben mùt kn̄ als dik er dz ùberfert und dawider
tuͦt, dis der brief, den wir dar umb inne haben, das alles eigenlich wist und seit. da vˀjechen wir offentlich und bekennē ùns wissentlich fùr ùns und alle
unssˀ nachkom̄, dz dis vor geschriben gemecht und ordnūg ùnsser gantzˀ will und gunst ist und haben gelopt und loben oͧch hefftenklich fùr ùns und ùnsser nachkomē ein jegklichen lùp̄stˀ, dˀ je ze Togˀen lùp̄stˀ ist und wirt, ruͤwenklich und unbekùnbert hie by lassen ze beliben. und des alles ze waren ùrkùnd so haben
wir, die eptissin und dˀ convent gemeinlich des ob gēn gotzhus ùnsˀn ingsigel fùr ùns und ùnssˀe nachkomen offenlich gehenk an dissen brief, dˀ geben
wart, do man zalt von gottez gebùrt tusent drùhundˀt nùntzig und zwei jar an sant Fridlis tag.